ការ​ទាមទារ​របស់​លោក Donald Trump ឲ្យ​ប្រឆាំង​នឹង​អ្នក​កាន់​សាសនា​ឥស្លាម បង្ក​ឲ្យ​មាន​ប្រតិកម្ម​ដ៏​ខ្លាំង​ក្លា
អ្នក​នាំពាក្យ​ក្រសួង​ការ​បរទេស​អាមេរិក លោក Peter Cook បាន​គូស​បញ្ជាក់​ពី​ភាព​ជា​ដៃ​គូ​របស់​យោធា​អាមេរិក​ជាមួយ​នឹង​ប្រទេស​កាន់​សាសនា​ឥស្លាម​នានា ព្រមទាំង​កងទ័ព​ដែល​កាន់​សាសនា​ឥស្លាម​នៅ​សហរដ្ឋ​អាមេរិក​ផ្ទាល់។
ការរិះគន់ទៅលើលោកមហាសេដ្ឋី Donald Trump ចេញមកពីគ្រប់ទិសទី រាប់ចាប់ពីសេតវិមាន ក្រសួងការបរទេសអាមេរិក និងមេដឹកនាំនានាជុំវិញពិភពលលោក ព្រមទាំងក្រុមតស៊ូមតិសម្រាប់អ្នកកាន់សាសនាឥស្លាមផងដែរ បន្ទាប់ពីបេក្ខជននាំមុនរបស់គណបក្សសាធារណរដ្ឋ សម្រាប់ការបោះឆ្នោតប្រធានាធិបតីនៅអាមេរិករូបនេះ បានអំពាវនាវឲ្យ «រាំងខ្ទប់ទាំងស្រុងកុំឲ្យអ្នកកាន់សាសនាឥស្លាមចូលក្នុងទឹកដីអាមេរិកបាន»។ អ្នកនាំពាក្យសេតវិមាន លោក Josh Earnest កាលពីថ្ងៃអង្គារ បានហៅវោហាសព្ទរបស់លោក Trump ថា «បានធ្វើឲ្យគេអាក់អនចិត្តនិងមានលក្ខណៈពិសពុល»។ អ្នកនាំពាក្យដដែលនិយាយថា ផែនការរបស់លោក Trump «បានធ្វើឲ្យគាត់ មិនមានលក្ខណៈសម្បត្តិគ្រប់គ្រាន់ ក្នុងការធ្វើជាប្រធានាធិបតី»នោះទេ ពីព្រោះ លោក Trump នឹងរំលោភបំពានរដ្ឋធម្មនុញ្ញសហរដ្ឋអាមេរិក ប្រសិនបើគាត់ឈ្នះការបោះឆ្នោតប្រធានាធិបតីអាមេរិកនៅឆ្នាំ២០១៦ ហើយគាត់អនុវត្តផែនការរបស់គាត់នោះ។ អ្នកនាំពាក្យក្រសួងការបរទេសអាមេរិក លោក Peter Cook បានគូសបញ្ជាក់ពីភាពជាដៃគូរបស់យោធាអាមេរិកជាមួយនឹងប្រទេសកាន់សាសនាឥស្លាមនានា ព្រមទាំងកងទ័ពដែលកាន់សាសនាឥស្លាមនៅសហរដ្ឋអាមេរិកផ្ទាល់។ អ្នកនាំពាក្យក្រសួងការបរទេសអាមេរិកដដែល បានកត់សម្គាល់ពីផលវិបាកខាងសន្តិសុខ បណ្តាលមកពីអ្វីមួយ ដែលជំរុញឲ្យក្រុមរដ្ឋឥស្លាម អះអាងថា សហរដ្ឋអាមេរិកកំពុងធ្វើសង្គ្រាមជាមួយសាសនាឥស្លាមនោះ។ លោកបានថ្លែងថា «អ្វីក៏ដោយ ដែលជួយពួករដ្ឋឥស្លាមឲ្យបង្ហាញថា សហរដ្ឋអាមេរិកប្រឆាំងនឹងជំនឿសាសនាឥស្លាមនោះ គឺមិនត្រឹមតែផ្ទុយនឹងគុណតម្លៃរបស់អាមេរិកនោះទេ តែវាថែមទាំងផ្ទុយនឹងសន្តិសុខជាតិរបស់អាមេរិកផងដែរ។» ប្រធានសភាអាមេរិក គឺលោក Paul Ryan ខាងគណបក្សសាធារណរដ្ឋ និយាយថា សំណើររបស់លោក Trump ក្នុងការរារាំងអ្នកកាន់សាសនាឥស្លាម មិនឲ្យចូលក្នុងទឹកដីអាមេរិក រហូតទាល់តែមេដឹកនាំអាមេរិក «អាចពន្យល់ពីស្ថានភាពបច្ចុប្បន្ន ទាក់ទងនឹងការវាយប្រហារភេរវកម្មថ្មីៗដែលនឹងអាចកើតឡើងនោះ» គឺមិនមែនជាគោលជំហររបស់គណបក្សសាធារណរដ្ឋ ឬសហរដ្ឋអាមេរិកទេ។ លោក Paul Ryan បាននិយាយកាលពីថ្ងៃអង្គារថា «សេរីភាពសាសនា គឺជាគោលការណ៍គ្រឺះនៅក្នុងរដ្ឋធម្មនុញ្ញ។ វាជាគោលការណ៍មូលដ្ឋាន សម្រាប់បង្កើតសហរដ្ឋអាមេរិក»។ នាយករដ្ឋមន្ត្រីអង់គ្លេសលោក David Cameron បានហៅផែនការរបស់លោកTrump ថា«មានលក្ខណៈបំបែកបំបាក់ មិនមានគុណប្រយោជន៍ ហើយនិយាយឲ្យខ្លី គឺខុសឆ្គងតែម្តង»។ ចំនែកឯ រដ្ឋមន្ត្រីការបរទេសអាមេរិក លោក John Kerry វិញ បានថ្លែងប្រាប់ក្រុមអ្នកយកព័ត៌មាននៅទីក្រុងប៉ារីសថា អត្ថាធិប្បាយរបស់លោកTrump «មិនមានលក្ខណៈស្ថាបនា»នោះទេ។ អ្នកនាំពាក្យឲ្យទីភ្នាក់ងារទទួលបន្ទុកជនភៀសខ្លួនរបស់អង្គការសហប្រជាជាតិ ដែលសម្របសម្រួលការចូលតាំងលំនៅដ្ឋានជាថ្មីក្នុងទឹកដីអាមេរិកដល់ប្រជាជន ដោយរួមទាំងជនជាតិស៊ីរី ដែលអ្នកកាន់សាសនាឥស្លាមផងនោះ បាននិយាយក្នុងទីក្រុង ហ្សឺណែវកាលពីថ្ងៃអង្គារថា ខ្លួន«មានការព្រួយបារម្ភថា វោហារសព្ទរបស់លោក Trump  ដែលបានប្រើក្នុងអំឡុងយុទ្ធនាការឃោសនារកសំឡេងឆ្នោតនោះ កំពុងធ្វើឲ្យមានហានិភ័យដល់កម្មវិធីតាំងទីលំនៅដ្ឋានជាថ្មីរបស់ទីភ្នាក់ងារនេះ»៕